L'Ajuntament inicia la neteja dels solars municipals i recorda l'obligació de manteniment
09 de maig de 2025

• El termini anual per a la neteja obligatòria està obert fins al pròxim 31 de maig.

L'Ajuntament de l'Eliana ha començat aquesta setmana els treballs de neteja en els solars de titularitat municipal, en compliment del que estableix l'Ordenança Municipal Reguladora de les normes bàsiques de neteja i tancat de parcel·les i solars. Els treballs de desbrossament i reparació de tancat, en els quals el consistori inverteix 10.900 euros a l'any, dins del contracte de neteja viària, finalitzaran en el termini de dues setmanes i en tot cas abans del 31 de maig. L'Ajuntament en aquest moment compta amb 28 solars distribuïts pel municipi, amb una superfície total a netejar de prop de 35.000 m².

Aprofitant l'inici d'aquesta campanya, es recorda a les persones propietàries de solars privats que tenen l'obligació legal de mantindre'ls en condicions adequades de seguretat, adornament i nets d'enderrocs, residus de tota mena i vegetació espontània amb altura superior a 40 centímetres. Segons el que disposa la normativa vigent, aquestes labors de manteniment han de realitzar-se entre els mesos de març i maig.

Una vegada transcorregut aquest període, i si el solar o la parcel·la incompleix les condicions fixades, s'iniciarà un procediment sancionador, i es podrà considerar l'incompliment d'aquesta obligació com a infracció lleu, sancionada amb una multa de fins a 1.500 euros. Encara que s'haguera realitzat l'actuació anual, si la parcel·la o solar contravé en qualsevol moment les condicions indicades, es podrà igualment requerir la persona propietària perquè procedisca a netejar-lo.

Amb aquesta mesura, el consistori vol garantir un entorn urbà més segur, net i saludable per a la ciutadania elianera.